KIRJALLINEN KYSYMYS E-3008/01 esittäjä(t): Antonio Mussa (UEN), Cristiana Muscardini (UEN)ja Mauro Nobilia (UEN) komissiolle. Rutto Kazakstanissa ja Euroopalle ja Amerikalle aiheutuvat riskit.



Virallinen lehti nro 134 E , 06/06/2002 s. 0174 - 0175



KIRJALLINEN KYSYMYS E-3008/01 esittäjä(t): Antonio Mussa (UEN), Cristiana Muscardini (UEN)ja Mauro Nobilia (UEN) komissiolle (29. lokakuuta 2001) Aihe: Rutto Kazakstanissa ja Euroopalle ja Amerikalle aiheutuvat riskit Rutto tuli Eurooppaan jo Rooman valtakunnan aikana ja levisi vuosina 13471348 koko Välimeren alueelle sekä kaikkialle Eurooppaan ja Pohjois-Afrikkaan Mustalta mereltä palaavien genovalaisten kauppalaivojen välityksellä ja mongolijoukkojen nopean etenemisen seurauksena. Mongolit toivat ruttobakteerin kaukaisten alueiden pysyvistä ruttopesäkkeistä hevosissa ja sotilaiden satularepuissa olleiden kirppujen mukana. Nyt on ryhdytty laajoihin sotilaallisiin operaatioihin terveydelliseltä kannalta riskialueilla, mikä saattaa johtaa uusiin ruttoepidemioihin, ja vaikka sotilaita ja terveysalan työntekijöitä suojellaankin asianmukaisin varotoimin, kuten rokotuksilla ja suojakäsineiden käytöllä, laboratorioissa on saatettu kehittää voimakkaampia ruttokantoja, jotka ovat paljon alkuperäisiä tarttuvampia. Sotilaallisissa operaatioissa sekä teknisissä ja terveydenhuoltoon liittyvissä avustustehtävissä toimivien henkilöiden palatessa kotimaahansa on vaarana, että mahdollinen rutto voisi alkaa levitä. Ruton kaikkien eri muotojen paiseruton, keuhkoruton ja veriruton varhaisessa vaiheessa tehty diagnoosi on ensiarvoisen tärkeä sopivien hoitotoimenpiteiden määrittelemiseksi ja taudin ehkäisemiseksi. Voisiko komissio ilmoittaa, 1. aikooko se perustaa tutkimuskomission tutkimaan pikaisesti mahdollista epidemiariskiä ja sitä, onko mahdollinen riski hygieenis-terveydellistä alkuperää vai onko se tahallisesti aiheutettu (suunnitelmallinen bakteriologinen sota), sekä selvittämään mahdollisuutta järjestää apua Kazakstanille ja kaikille maille, jotka ovat mukana Keski-Aasiassa toteutettavissa humanitaarisissa toimissa; 2. aikooko se perustaa valvontakomitean selvittämään, mihin välttämättömiin toimiin on ryhdyttävä, jotta voidaan varautua kaikkiin mahdollisiin tartuntariskeihin? David Byrnen komission puolesta antama vastaus (11. joulukuuta 2001) Rutto mainitaan 22. joulukuuta 1999 tehdyssä komission päätöksessä 2000/96/EY(1) yhtenä vakavista maasta toiseen siirtyvistä taudeista, ja se on näin ollen yksi niistä taudeista, jotka on asteittain otettava tartuntatautien epidemiologisen seurannan ja valvonnan verkoston perustamisesta yhteisöön 24. syyskuuta 1998 tehdyllä Euroopan parlamentin ja neuvoston päätöksellä N:o 2119/98/EY(2) perustetun yhteisön seurantaverkoston piiriin. Terveys- ja kuluttaja-asioiden pääosasto edistää tartuntatautien ja muiden terveysuhkien epidemiologista seurantaa ja valvontaa myöntämällä rahoitustukea jäsenvaltioiden johtaville laitoksille ja koordinoimalla jäsenvaltioiden kansanterveysviranomaisten varhaisvaroitus- ja reagointitoimia. Komissio on muun muassa päässyt jäsenvaltioiden kanssa sopimukseen yhdenmukaistettujen tapausmäärittelyjen vahvistamisesta tartuntataudeille myös rutolle seurantatietojen vertailukelpoisuuden lisäämiseksi. Komissio on viimeaikaisten tapahtumien perusteella täysin tietoinen siitä, että tartuntatautiepidemioiden riski on kasvanut muun muassa biologisten tekijöiden tahallisen levittämisen vuoksi. Kansanterveysviranomaiset ovat tämän vuoksi käynnistäneet lukuisia toimia, joilla pyritään lisäämään toimintakykyä ja vahvistamaan toimintavalmiuden koordinointia jäsenvaltioissa ja yhteisön laajuisesti tavoitteena luoda eurooppalainen valmiussuunnitelma pandemioiden torjumiseksi. (1) EYVL L 28, 3.2.2000. (2) EYVL L 268, 3.10.1998.